SIMANYI bwe lulikya nga nange nvaako awaka okugenda okukola nga bannange abalala. Kuno kwe kusaba kwange okuviira ddala ku ntobo y’omutima gwange eri baze.
Njagala nnyo okukola kuba mmanyi nti ly’ekkubo lyokka erijja okutuyamba okutuuka ku birungi tuwone okwegomba.
Nze Faridah Nalugo, mbeera Kyengera. Nneebaza baze William olw’okunkuuma okumala ebbanga lino lyonna nga nnyirira.
Mu myaka omunaana gye tumaze naye, ensonga za laavu yaffe zitambudde bulungi y’ensonga lwaki tusobodde okwezimba mu ngeri nnyingi omuli n’okuzimba ennyumba yaffe mwe tubeera n’okuzaala abaana.
William yakyalako mu bazadde bange ne bamulaba era mbeebaza nti baamukkiriza okubeera nange mu nsonga z’obufumbo newankubadde tetwali ba ddiini emu ekintu ekyatuwa amaanyi era okuva olwo ensonga z’obufumbo tuzikutte kannabwala.
Baze yali yansaba okwesonyiwa okukola ng’ayagala kwemalira mu kulabirira amaka n’abaana baffe.
Omulimu ngukoze bulungi era naye n’asiima y’ensonga lwaki yasalawo okumpa omusaala gwa 15,000/- buli mwezi ezikola ku bizibu byange eby’ekikyala.
Mu kiseera kino musaba ebintu ebikulu bibiri era nsuubira nti singa anaabiteeka mu nkola, tujja kwongera okufuna ebirungi bingi n’okunyumirwa amaka gaffe. Ekisooka kwe kulowooza ku ky’okumwanjula mu butongole n’okunzikiriza okukola.
Mu butuufu nkooye okutuula awamu era mpulira njagala mbeeko kye nkola. Bino munnange bw’anaabituukiriza ndi mwetegefu okumwongera ekisanja.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn